Papersnake/gushiwen huggingface dataset:
比肩兽赞
郭璞（魏晋）

蟨与駏虚，乍兔乍鼠。长短相济，彼我俱举。有若自然，同心共膂。
野步仍用韵示封张二子 其二
段克己（宋代）

信步不知晚，归途那计迂。一欢閒里足，万籁静中无。

藉草便成席，酌泉聊代壶。娟娟林外树，江月伴人孤。
和两山二首
仇远（元代）

世事枰棋入角危，有人袖手只攒眉。
路通巴蜀那须檄，马立澶攒更要诗。
公竟醉耶从汝笑，树犹如此信吾衰。
传闻双珥消兵气，犹把葵心向郁仪。
送胡肖玄令义宁 其二
何其厚（明代）

省闱休讶未成名，曾试为郎应宿明。文铎乍喧陶象郡，铜章新绾出羊城。

兰芽足雨三秋茁，椿树凌霜万历青。昭代循良终不弃，菟裘池馆末须营。
虞美人
孙光宪（五代）

红窗寂寂无人语，暗淡梨花雨。绣罗纹地粉新描，

博山香炷旋抽条，睡魂销¤

天涯一去无消息，终日长相忆。教人相忆几时休？

不堪枨触别离愁，泪还流。

好风微揭帘旌起，金翼鸾相倚。翠檐愁听乳禽声，

此时春态暗关情，独难平¤

画堂流水空相翳，一穗香摇曳。教人无处寄相思，

落花芳草过前期，没人知。
醉落魄
蔡伸（宋代）

明眸秀色。双蛾巧画春山碧。盈盈标韵倾瑶席。一见尊前，宛是盈相识。

深期密语虽端的。良宵无奈成轻掷。忍教只恁空相忆。得入手来，无限好则剧。
南塘归途
钱时（宋代）

岩花消息晚来风，透出长林万万重。
一句好诗拈不出，乾坤都属广寒宫。
夏日浮麓山人方君邀同诸客游山庄
戚继光（明代）

何处开新亩，凭谁识旧游？杏林金作坞，瀑布玉为楼。

客尽江南盛，身仍塞北留。钟声林外急，倏起戍城愁。
春日客中二首
陈造（宋代）

平时谩说醉为乡，对景今如石作肠。
老去犹兴客中叹，春来刚作酒边狂。
露桃烟柳为谁好，蜂蜜燕泥徒自忙。
红紫打围歌笑地，暮年多感怕思量。
万安王明府置酒使院迟朱都未返
欧大任（明代）

暂得逢君斗酒间，芙蓉何限案头山。风潮只解催人去，不念朱郎万里还。
酬鸣阳苦热韵
王鏊（明代）

皇天分四时，夏也独可畏。北陆迎炎曦，当午势逾炽。

衰年苦侵凌，袒跣时露臂。絺帏可屋张，竹床聊假寐。

溽暑亦多情，不饮乃似醉。黄昏稍露坐，噆暗蚊莫避。

缅怀东冈翁，本自彊人意。翛然松竹林，清凉异人世。

锦箨许裁冠，惠我有新制。广厦几时成，帡幪赖馀庇。
十月望日买菊一株颇佳 其一
王十朋（宋代）

秋去菊方好，天寒花自香。深怀傲霜意，那肯媚重阳。
送李直刚盐官县尉
韩元吉（宋代）

蚤接君家大父游，乃翁幕府尚淹留。
文华遂风诸郎秀，名宦悬知异日优。
朝雨拍溪梅正熟，晴云烘路麦初秋。
渭南自昔多贤尉，官近长安不用愁。
冬夜读几案间杂书得六言二十首 其二十
刘克庄（宋代）

南朝有脂粉气，李唐誇锦绣堆。接休文声响去，梦太白脚板来。
泛春苕·题冼玉清女士水仙图
杨玉衔（清代）

翠带珠缨。向游仙队里，恍遇云英。镂冰质，凌波步，家何在、渺矣英瀛。

擎盘独出衣裳冷，弹葱指、顿现娉婷。商周垒洗，种白玉莹然，心迹双清。

娇颦烟媚书檠。似冰壶濯魄，一片虚明。空擎盏，忘沽酒，出门笑、依旧江横。

岭梅兄姊山矾婢，人独立、茜影亭亭。归魂洛浦，扶醉梦依稀，月可中庭。
句
陈韡（宋代）

寄语园丁勤划草，有时病叟出看花。
重聘古梅行
王柏（宋代）

千金卜得繇非熊，木德将兴猎太公。
槐安与国已陈迹，盛衰直与阴阳通。
知羹自昔亲受记，钦冰齧雪工磨礲。
此中洞洞无所有，彻上彻下俱玲珑。
苔肤蜕骨半荣悴，连峰峭厉飞铜騣。
生意虽偏未尝断，犹有王气居南东。
南柯突出已奇甚，连蜷夭矫翔虬龙。
东边新梢更绝特，转要作势将腾空。
风号竹坞月黯淡，露洒松壑泉琤琮。
一花玉立苍鬣表，万花辟易难为容。
辙环四海无处觅，只今岁晚才相逢。
酹酒高歌盟万古，天意决不寒孤风。
赋得鹤，送史司马赴崔相公幕
李白（唐代）

峥嵘丞相府，清切凤凰池。羡尔瑶台鹤，高栖琼树枝。

归飞晴日好，吟弄惠风吹。正有乘轩乐，初当学舞时。

珍禽在罗网，微命若游丝。愿托周周羽，相衔汉水湄。
判院蔡丈和予五诗次韵一篇奉酬
喻良能（宋代）

病起惊华发，官閒觉素餐。
文章惭李益，名誉羡苏端。
老去观书嬾，愁来避酒难。
非关作诗苦，自尔带围宽。
题王岩起乐斋
张元干（宋代）

宦游适乐土，宴坐名乐斋。
问君何独乐，胸中高崔嵬。
轩裳傥来物，世途吁可哀。
纷然鸡鹜争，陷阱成祸胎。
不如寻蠹鱼，简编阅兴衰。
万事付杯酒，百年俱劫灰。
搘颐忽长啸，妙想从天回。
人生行乐耳，勿为华发催。
句 其四
冯坦（宋代）

一春多是雨，四壁半生苔。
减字木兰花 题蚨蝶秋花图
叶璧华（清代）

亭台依旧。几日伶俜清影瘦。稳抱幽香。不管西风冷夕阳。

红楼十里。憔悴秋花秋老矣。莫问南园。绚烂春光别梦牵。
还自乐寿寄卢行之三绝句 其一
许景衡（宋代）

涨水经春处处通，悠悠双桨夕阳中。谁教醉眼添诗思，不是松江万顷红。
葺书斋旧门扇
方孝孺（明代）

安贫未必尔，才拙本无能。谬随缙绅后，误以好道称。

朅来忝一官，行役岁屡仍。风雪走沮洳，旧路充炎蒸。

山南旧草堂，居处不得恒。前人遗搆筑，一椽无暇增。

双扇昔所辟，蠹版同春冰。三年忘葺理，启阖系以绳。

友生每谓予，朴陋良可憎。曷不稍脩治，费少力易胜。

人生迹如寄，外物岂须凭。圣哲有广居，所贵心志弘。

雄都多甲第，华榱映雕甍。位崇德义薄，鬼神见侵凌。

顾我田野人，贫贱分所应。庇身何必好，取足容曲肱。

所冀对康时，尊酒延佳朋。春风日满座，凉雨宵同灯。

顺理觊暮息，养恬神虑澄。庶几谨素节，弗畔颜与曾。
李兰卿先生摹雪浪盆制笺林文忠为书颍滨雪浪斋诗访西得之属题
陈宝琛（清代）

榕园造纸俟村书，想见承平乐艺馀。七十三年文采旧，忆过小雪浪斋居。
谢师厚寄同黄婿鲁直唱和
范纯仁（宋代）

忽得穰郊信，翛然病魄醒。怀贤心独在，感旧涕偏零。

南斗占神剑，西豪聚德星。卧龙看复起，失马顾曾经。

冰玉清相照，芝兰远更馨。粗官应念我，白首候戎亭。
挽司空赠太师申国吕公四首 其一
刘摰（宋代）

元祐飞龙日，淮南卓马归。周人瞻赤舄，郑国赋缁衣。

旷度销群异，清言析万微。方依泰山重，俛仰失巍巍。
昨日於竹堂后开一迳通南坡甚近从此便於往还
虞俦（宋代）

先生一室如悬罄，弹铗浩歌谁复听。
篮舆每出欠仆夫，蹇驴试跨愁泥泞。
南坡日涉恐负渠，寸步跻攀如折胫。
偶向田头问小溪，何妨竹里通幽径。
杖藜从此便还往，出趁晨光归及暝。
更遣苍头佩一壶，醉中却爱风吹醒。
七夕卧病敦素报云道夫已至北山迟迟未入城其意耽酒用其说作诗促之
释德洪（宋代）

去年钟山今夕晴，二豪兴发来扣扃。开轩咄嗟办法供，一味万壑松风声。

颓然意适相枕卧，便觉语笑纷先争。我方小立倚风槛，君忽蹶起孤髻撑。

今年此乐堕渺莽，维摩卧疾毗耶城。乌衣郎亦憎俗子，闭户卧看星河横。

美髯和易坐畏暑，扁舟散发歌月明。遥知君定宿浮玉，诗狂欲跨横海鲸。

传闻已至蒋陵坞，留滞未归宜一抨。连床夜语久不理，砚席忍垢珠网生。

乃尔弥日复信宿，不为万顷无浊清。推挤不去有深意，恋此百瓮郎官清。

瓮边被缚真有道，酒后耳热良高情。不嫌折简苦招唤，要看款段兀醉酲。
重庆阃治十咏·龙虎屏
李曾伯（宋代）

不逐风云去，盍求山泽安。
祗怜当笔者，空作画屏看。
栖云楼晏坐效寒山偈 其五
殷迈（明代）

应迹寄人寰，凝神栖绝境。识得铁牛机，垆焰如冰冷。
和元舍人万顷临池玩月戏为新体
沈佺期（唐代）

春风摇碧树，秋雾卷丹台。复有相宜夕，池清月正开。

玉流含吹动，金魄度云来。熠爚光如沸，翩翾景若摧。

半环投积草，碎璧聚流杯。夜久平无焕，天晴皎未隤.

镜将池作匣，珠以岸为胎。有美司言暇，高兴独悠哉。

挥翰初难拟，飞名岂易陪。夜光殊在握，了了见沉灰。
靳禄
张四科（清代）

南山道新雪，落日长林昏。有客逐獐至，遇盗方杀人。

义愤一以激，众寡宁所论。箭如饿鸱叫，始各鸟兽奔。

惟余一女子，泣拜不成言。自恸遭剽劫，分与黄壤亲。

何缘鬼伯手，夺得未绝魂。却顾此身外，何以酬斯恩。

黄者金满籯，白者麦满囷。拂衣去弗应，欻越铜人原。

归来掩关卧，饥肠如转轮。客固饮博徒，作横乡里嗔。

忽焉赴急难，犹谓血气振。终乃不望报，此足愧缙绅。

三老上其事，颂者万口喧。县令始亦喜，拟请旌其门。

访诸老博士，谓匪素行纯。四境多椎埋，况可使上闻。

吾闻为政要，求备不一身。居上示所向，厥下庶克循。

杀一警且百，举善远不仁。俗吏乃罔识，安议惟摇唇。

作诗待询采，直质不没真。此客曰靳禄，栎阳村中民。
示道原
王安石（宋代）

久不在城市，少留心怅然。
幽芳可揽结，伫子饮云泉。
人日
张子翼（明代）

纪时逢七日，云物半阴晴。世事每如此，春风岂世情。

流泉田涧落，当户岫云横。生事甘疏旷，江山结岁盟。
演上人以权诗示余归其卷演师系以长句
李彭（宋代）

花县潘郎未白头，下从玉局仙翁游。平生四海饶次守，脱冠坏衲藏深幽。

死生俱在天一角，句法不复阴梁州。眼明得此道人演，更遣权诗遮世眼。

唤起蕲春十年梦，恍如神明还旧观。黑柏苍鹰饱欲飞，天马衔刍方来汉。

演翁自是尘外客，笔端秀句应无敌。禅馀轧轧弄鸣机，紫凤天吴乱红碧。

会当载月漾舟来，尽出公家金粟尺。
五石·阴壑
李弥逊（宋代）

春山秋亦佳，霜树风更落。
阴晴卷复舒，气象今非昨。
功名等浮云，文字悬高阁。
胜扫胸中奇，还将贮丘壑。
九井
王安石（宋代）

沿崖涉涧三十里，高下荦确无人耕。
扪萝挽茑到山趾，仰见吹泻何峥嵘。
余声投林欲风雨，末势卷土犹溪阬。
飞虫凌兢走兽栗，霜雪夏落雷冬鸣。
野人往往见神物，鳞甲漠漠云随行。
我来立久无所得，空数石上菖蒲生。
中官系龙沉玉册，小吏磔狗浇银觥。
地形偶尔藏险怪，天意未必司阴晴。
山川在理有崩竭，丘壑自古相虚盈。
谁能保此千世後，天柱不折泉常倾。
七夕咏怀
梅尧臣（宋代）

织女无耻羞，年年嫁牵牛。
牵牛苦娶妇，娶妇不解留。
来往一夕光，奕奕河汉秋。
轻传人世巧，未知何时休。
喜鹊头无毛，截云驾车輈。
老鸦少斟酌，死欲同造舟。
明月不到晓，是夜曲如钩。
天意与物理，注错将何求。
尝闻阮家儿，犊鼻竹竿头。
人生自有分，岂媿曝衣楼。
甲戌八月十五夜先雨后月寄怀陆岱瞻明府 其一
张萱（明代）

庾楼宾从正徘徊，仙令凭栏雨色开。遥忆今霄挥綵笔，悬知明岁筑高台。

鹤峰霜肃老狐拜，鳄渚波恬狎鸟来。曲奏紫云飞匹练，与谁同驾玉桥回。
邻舟诗赠邹孟阳李缁仲
谭元春（明代）

内外湖争碧，朝昏时觉遐。
友朋非一处，山水作邻家。
偶逐葑船散，同随渔火斜。
频呼免相失，桥隔是天涯。
寄宇文相公二首
洪皓（宋代）

罗娑囚应释，鸡林厄洊阑。
途无埋鼻热，地有裂肤寒。
反国公复相，还家我问安。
如容陪骥尾，匪晚到馀干。
蝶恋花 寿千奴监司十二月朔
程文海（元代）

黄鹤山前梅半吐。岁岁年年，谁是冰霜侣。自有使君来共住。黄昏不怕风吹雨。见说和羹天已许。带得春来，又怕春将去。记取澄清堂上语。
偈
法海（唐代）

即心元是佛，不悟而自屈。我知定慧因，双修离诸物。
鹧鸪天
辛弃疾（宋代）

指点斋尊特地开。风帆莫引酒船回。方惊共折津头柳，却喜重寻岭上梅。

催月上，唤风来。莫愁瓶罄耻金罍。只愁画角楼头起，急管哀弦次第催。
至香山寺报秀叔
梅尧臣（宋代）

家近心还速，川长马易疲。
望山孤寺出，渡水夕阳迟。
来向来间宿，归须月上时。
只应庭际鹊，已报汝先知。
得鹿
韦骧（宋代）

呦呦山中鹿，仓卒出深薮。车徒歘以至，惊顾却冲走。

荷箧适当之，抵触难措手。一夫不能胜，掎角赖前后。

我马止其所，险隘不敢骤。思欲纵之去，腾突惧反受。

𨃪𨈌絷四足，愤气徒阴吼。更番耦八肩，双只度九堠。

顺风率汗背，暮达行馆右。解徽置中庭，微息已绝脰。

事殊注虞旗，难以公私剖。脔割遇善屠，騞砉声随肘。

均沾及兵隶，不使或薄厚。投醪古所重，况此遍群口。

闻音不食肉，兹义予独守。猗嗟鹿之微，共命殆非偶。

不由驰猎窘，不以罟擭诱。逡巡赴死地，有若杵投臼。

无乃失所向，猖狂自贻咎。彼类榛莽间，知而能警否。
题长松二首
何耕（宋代）

老桧摇风万壑声，梨花着雨四山明。
龛中大士好看客，排遣云阴作晚晴。
秋夕过松陵
武衍（宋代）

月冷江空夜气浓，桂行飞下广庭风。
不知何处神仙过，鹤唳数声烟霭中。
郡斋夜坐闻水车声 其一
王十朋（宋代）

风伯吹云不成雨，稼穑如焚谁守土。铃斋夜闻水车声，遥想田间老农苦。

汗流气喘饥眼花，厌闻窟中鼍打衙。妻儿相劳勿愁叹，多少高田无水车。
吴仲庶殿院寄示与吕冲之马仲涂唱和诗六篇邀
梅尧臣（宋代）

共逢香刹住，万景笔头堆。
池水蛟龙尽，汀洲鴈鹄来。
远游情莫落，去国意徘徊。
舟子休{左廉右攴}鼓，王程不尔催。
送许师德
葛胜仲（宋代）

访我金溪船系柳，一杯醑我真天酒。腾装欲赴清油幕，才得伸天俄振手。

家声文采照东南，洛师吴郡乃所监。羔纁继辟不容避，聊脱黄帽穿征衫。

元戎器业光鼎轴，百万貔貅为部曲。仰分忧顾新登坛，慎柬英僚佐推毂。

平生韬略摅一朝，伫看烽静无氛妖。将军三箭天山定，千群塞马嘶风骄。
寄赠陈越兼简臧奎
魏野（宋代）

君游帝里共喧喧，我向溪边独悄然。
工部声华穷委地，翰林风骨醉看天。
朱门想少投封状，两制应多借盛编。
佇听彤庭呈试罢，龙头相让一人前。
古乐府
释斯植（宋代）

欲买采菱船，野水无人识。
野水去不回，迢迢暮山碧。
句
张景（宋代）

新粟米炊鱼子饭，嫩冬瓜煮鳖裙羹。
北邙山歌
张庚（清代）

北邙山头森宿莽，北邙山下堆丛土。渭水东流无尽时，邙山北峙常如古。

前栽松柏摧为薪，后栽又复根轮囷。松柏不知前与后，后人何用泣前人。
自朝阳洞登岩顶
黄辉（明代）

雪窦虚无启，云幢指顾生。
花唯谙石竹，草乍认山精。
鹿角峰歧过，嵒头世外行。
孤鸿知我意，从此共南征。
春雨
许棐（宋代）

老来慵把种花锄，片紫纤红一任无。不忍今春孤负雨，自收檐水浸菖蒲。
怀长卿 其二
邹浩（宋代）

深情知在霈恩边，肯为閒花醉后颠。不是看山驻阳朔，即应倚担待长船。
景灵宫殿多植酴醾清香远闻
孔武仲（宋代）

宫殿沈沈锁碧云，仙葩相倚正敷芬。
珠帘翠幄知多少，不碍清香处处闻。
王大卿挽词
楼钥（宋代）

少壮节先著，年侵气不衰。
忠虽由父教，清亦畏人知。
处世无求合，安时竟数奇。
甘泉人物会，一老汉空遗。
池莲
郭印（宋代）

擢干洿池中，天姿本清净。
白白与红红，邂逅识真性。
四十八盘
范成大（宋代）

诘曲不前如宦拙，欹倾当面似交难。
若将世路比山路，世路更多千万盘。
洞庭春色（三神泉元夕）
吴泳（宋代）

兰切膏凝，柳沟燧落，光景乍新。正石坛人静，风清绮陌，朱筵灯闹，雨压香尘。不似潘郎花作县，且管勾江山当主人。看承处，有帘犀透月，蜡凤烧云。

裴回五花泉上，问谁解攻打愁城。算人生行乐，不须富贵，官居游适，必就高明。山寺归来簪花笑，笑老去犹能强作春。无限事，愿长开醉眼，饱看升平。
纳凉
赵公豫（宋代）

移榻空亭纳晚凉，更深露下芰荷香。行云敏捷如流水，爱有游萤入画梁。
癸未季秋偕子仲都官文渊节推子坚先辈同游东湖分题得东字
彭汝砺（宋代）

高山据西南，湖水自南东。中有避汉人，如彼云中鸿。

一日克诸己，百世闻其风。乐哉今日游，况有贤者同。
燕坐小阁
蔡戡（宋代）

丈室翛然一物无，平生习气痛消除。药炉经卷常为伴，酒盏茶消自作疏。

老去头颅休更问，本来面目竟何如。泛观博览浑无用，且读西方贝叶书。
休休亭
乐沆（宋代）

贻溪澄澈玉峰寒，居士当年此考槃。访得遗基青华下，构成危栋白云端。

人间日月双轮转，世外襟怀九鼎安。醉魄吟魂如未泯，也应谢我数盘桓。
回雁峰
姚汝循（明代）

回雁峰头望帝京，寒云黯黯不胜情。
贾生已道长沙远，今计长沙又几程。
苏幕遮 姜钟二公法名
王处一（金朝）

钟守中，姜守静。接引丹阳，济度诸灵性。志恳心坚人尽敬。远近闻风，一布钦真圣。到如今，谁复听。工匠艰难，倒把锋芒骋。多少良材皆弃屏。先要交钱，不敢违他命。
送郑秀才贡举
皇甫曾（唐代）

西去意如何，知随贡士科。吟诗向月路，驱马出烟萝。

晚色寒芜远，秋声候雁多。自怜归未得，相送一劳歌。
江西赵漕送丞相行状索挽诗 其三
韩淲（宋代）

任道崇儒素，虚谦不近名。门庭规以睦，涂路畏夫清。

世固推源委，人今孰统盟。皇明酬恤典，四表亦欢声。
和崔监丞春游郑仆射东园
张蠙（唐代）

春兴随花尽，东园自养闲。不离三亩地，似入万重山。

白鸟穿萝去，清泉抵石还。岂同秦代客，无位隐商山。
西昌陈诚之送黄楼芍药仍枉长篇老懒不能次韵
周必大（宋代）

六一先生旧帅扬，分宁太史尹西昌。
只缘未睹红都胜，便似参谋待海棠。
自喜
陆游（宋代）

身寄人间世，心常古镜如。
唤醒狂蝶梦，扫尽老狐书。
年出乡闾石，贫过仕宦初。
村村是桃李，岂独爱吾庐。
杂咏十首 其三
方凤（宋代）

鹍鹏奋云霄，尺鴳栖野草。物各适其天，夫岂论大小。
前仁和郑大夫
曾丰（宋代）

过我跫然惊见君，无容膝处接殷勤。火乘云气下为祟，风挟水声来解纷。

酒榼自随酣盛德，茶瓯相继醒新闻。黄扉青琐从今去，大策清时翰墨勋。
秦淮吊古
朱福田（清代）

淮水遥通江上潮，金陵王气此中消。祖龙一凿关何事，直遣繁华送六朝。
题黄长孺松江图古笺
陈著（宋代）

吾行半东南，松江东南奇。
湖铺天上水，山横镜中眉。
清风明月夜，细雨斜风时。
扁舟几来去，长揖三高祠。
泯默一梦昔，欲语将同谁。
忽焉入老眼，百年片纸遗。
□□□□□，人境那可期。
人境那可期，画中时见之。
新主簿沈机惠棋局
米芾（宋代）

纵横世路久无猜，布劫争先岂系怀。与我一枰撩万绪，操戈信是逐生来。
咏水仙花五韵
陈与义（宋代）

仙人缃色裘，缟衣以裼之。
青帨纷委地，独立东风时。
吹香洞庭暖，弄影清昼迟。
寂寂篱落阴，亭亭与予期。
谁知园中客，能赋会真诗。
西江月（即席和书院诸友）
魏了翁（宋代）

早厌人间腐鼠，要希云外飞皇。羲和不肯系朝阳。任向鬓边来往。

出谷声中气味，编蒲册里晶光。至今心胆为渠狂。梦倚银潢天上。
答梦得八月十五日夜玩月见寄
白居易（唐代）

南国碧云客，东京白首翁。松江初有月，伊水正无风。

远思两乡断，清光千里同。不知娃馆上，何似石楼中。
送圭玉冈
王冕（元代）

一真四法全吾道，教主云间喜作家。
白气拥林龙绕树，紫霞纷日凤衔花。
笑谈不释铁如意，斩斫岂由金莫耶？可是阿师门户别，相逢不吃赵州茶。
林明府携所和诗见过次韵奉酬
喻良能（宋代）

退之初过玉川家，春径春泥草带沙。
几点飞来溪柳絮，一番开尽海棠花。
窗间细雨青衫湿，袖里新诗醉墨斜。
客散酒阑还掩户，可堪明月满天涯。
夜坐东林寺
董嗣杲（宋代）

晚云敛尽鹤声迟，万木号空夜景移。
三笑亭前山月上，却如身在冷泉时。
颂古一百则
释正觉（宋代）

药之作病，鉴乎前圣。
病之作医，必也其谁。
白头黑头兮克家之子，有句无句兮截流之机。
堂堂坐断舌头路，应笑毗耶老古锥。
访邵隐君所居
林鸿（明代）

隐君读书处，门巷少行尘。竹坞琴邀月，花林鸟近人。

衣冠犹古制，泉石是南邻。散帙多閒日，休嫌问字频。
八景胜概·药壶闪影
方凤（宋代）

紫车贮药壶，日夕发光怪。
不道洞府深，翻嫌八荒隘。
对雪六首
强至（宋代）

影乱侵书幌，花轻辍酒杯。
襟怀同落寞，气象亦崔嵬。
屡折参云竹，偏凌照水梅。
红炉方尔附，未可论寒灰。
雪晴
杨万里（宋代）

银色三千界，瑶林一万重。
新晴天嫩绿，落照雪轻红。
儿劣敲冰柱，身清堕蕊宫。
何须师鲍谢，诗在玉虚中。
长句送跂之官蕲水
刘摰（宋代）

前年东秦夏六月，望日拜恩初赐玦。降秩削职迁黄州，仓皇束装三日发。

故国东平不入城，北山一夜辞松栝。亲朋问讯若梦寐，骨肉分留作胡越。

论罪岂合有民社，抵谳正欲加鈇钺。仇家之议不尽用，天地宽仁日月察。

才令分司置之蕲，上表谢恩秋已末。以御魑魅乃其分，欲居蛮夷圣犹屑。

蕲也虽僻自善地，回环山溪富林樾。平生雅志在江湖，颇与蕲人相缔结。

收拾孥属已团聚，南北无心更分别。白鱼煮玉粳炊珠，佐以秋菘与春蕨。

筑室求田虽未就，典衣卖装略无阙。大谬不然心已忘，笑人非工已愈拙。

人生端若梦栩栩，事去何庸书咄咄。大儿调邑换江南，要虽分房无远别。

地劣两舍不宿舂，晨起为书午可达。邑四万户号难治，民杂江闽吏贪猾。

锄彊洗恶勿著意，鱼逃至清人忌洁。化以诚心磨以久，教而后刑不怨杀。

得闻无毁亦无誉，以慰萧萧双白发。
述怀
华宗韡（明代）

堪嗟老景病缠身，况复家居懒见人。石鼎煎茶浓当酒，茅檐曝背煖如春。

乐天知命无荣辱，体道随时有屈伸。莫问浮生尘世事，相看又喜岁华新。
奉和幸三会寺应制
郑愔（唐代）

鸟籀遗新阁，龙旂访古台。造书臣颉往，观迹帝羲来。

睿览山川匝，宸心宇宙该。梵音随驻辇，天步接乘杯。

旧苑经寒露，残池问劫灰。散花将捧日，俱喜圣慈开。
杂咏三首 其二
华镇（宋代）

风过依稀听步虚，穿林度水得清都。地灵自有烟霞胜，岁久何清粉墨芜。

双鹤未归晴昼永，片山长在白云孤。无端堑断灵源地，王气宁知属后湖。
岳阳夜泊图
宋无（元代）

长忆巴陵山水秋，老来看画欲成愁。
个中无听猿啼处，若听猿啼更注流。
宿广润寺书伦上人灵云庵
洪适（宋代）

宝地深深俯碧潭，有僧酌茶延我谈。千岩状秀蹑风磴，万竹含翠藏云庵。

西来指柏本无著，一见悟桃须再参。登临已是秋欲半，霜叶枝头才两三。
和迟田舍杂诗九首 其八
苏辙（宋代）

苍然涧下松，不愿世雕刻。斧斤百夫手，牵挽千牛力。

断成华屋柱，加以缀衣饰。人心喜相贺，松心终自惜。
用弟观韵二首
陈著（宋代）

住世光阴晓日霜，浮生谁弱又谁强。
干戈时节贫差稳，诗礼人家话亦香。
何用移文来北陇，可能把酒博西凉。
妻无愠见儿堪教，门外从他沸一铛。
题画
姚广孝（明代）

小小板桥斜路，深深茅屋人家。竹坞夕阴多雨，桃源春暖多花。
从军行二首
吴世忠（明代）

呼白新夸好手身，望尘星散渔阳滨。
亦知赌胜轻七尺，不是金盘一掷人。
涪陵令李坤幼随母冒姓今复姓王
项安世（宋代）

孝子平生三釜悲，故人解后一寒疑。亦知自讲陶朱事，不同戏寒臣向诗。

旧日夫人称李卫，如今弟子即羲之。姓同名独吾何憾，厚德真堪慰所思。
碧潭奇观
陈宓（宋代）

賸得浮生十日闲，一逢胜处便凭栏。
天开池沼供鱼乐，雨洗峰峦与客看。
活计只须携蒻笠，谋身空叹负儒冠。
试听矶上垂纶叟，不信人间有热官。
佛惠寺
阮阅（宋代）

细雨斜风入乱山，湿云堆里见东关。
一筇来访林间寺，杜寺数声春又还。
训蒙绝句 心
朱熹（宋代）

性外初非更有心，只于理内别虚灵。虚灵妙用由斯出，故主吾身统性情。
夕阳亭
杨永芳（清代）

衣涴缁尘鬓染霜，更无心事话兴亡。夕阳亭下一杯酒，洛水无声秋梦长。
吾庐寓言
刘学箕（宋代）

五峰之山环吾庐，五峰之水清溜渠。
山水可乐。情可娱，
五亩之宅奠厥居。清湖列嶂开坐隅，
白沙峨峨烟岫铺。崇山梅岭豁望眼，
高门堇阜聊襟裾。况当春娱积雨馀，
绿褥翠叠青珊瑚。桑麻满路人意好，
鸣禽上下声相呼。迨今八月九日初，
枫林隔水红凋疏。秋场稻熟听蓬朴，
不槽新酿倾真珠。昨宵一雪飞璠玙，
远山近山光凝酥，群峰突兀不敢觑，
银壁照耀天鬼涂。千金不须卖画图，
丹青从有画不如。负景万态朝昏殊，
天成此画人难摹。蹊荒圃废几朝夕，
一日築居天赐予。四时游观心良舒，
孝槃在阿归来乎。乃歌曰：采于园兮篮有蔬，
钓于水筐有鱼，余之弗欢兮其谁之欢欤。
又歌曰：惠风清兮出有车，芸香芬兮读有书，
余之弗乐兮其谁之乐欤。
夏日书事
武衍（宋代）

缓将琴轸卷将书，谁信閒中事有余。
约客论茶和水试，课童移菊带泥鉏。
竹栊日午犹关鹤，水槛朝来自餧鱼。
山蓟已苗瓜已蔓，适安生计未全疎。
曾
赵蕃（宋代）

庭空不张爵罗，林静可窥鸟窠。髯曾暇能过我，诵诗口若悬河。
送苏伯达之官西安七首
李廌（宋代）

苦忆君家两惠连，楼居应作水中仙。
静看河畔青青草，应有池塘春梦篇。
关阴阳家彭元清
曾丰（宋代）

岭北山开脉，江西水发源。
阴阳余阖辟，小大几乾坤。
银海有精力，金函无法门。
频年过我客，始可与君论。
又一首
林希逸（宋代）

半空如墨半空明，乱洒斜飘却又晴。细柳墙边飞拂拂，随风不住带蝉鸣。
山寺律僧画兰竹图
牟融（唐代）

偶来绝顶兴无穷，独有山僧笔最工。绿径日长袁户在，

紫荃秋晚谢庭空。离花影度湘江月，遗珮香生洛浦风。

欲结岁寒盟不去，忘机相对画图中。
登城二首
张耒（宋代）

楚望迷千里，孤城草树浓。
凭临点衣雨，容易落花风。
人事年年改，风光处处同。
未能忘出处，徙倚更书空。
送觉先归大梁二首 其二
释德洪（宋代）

闲人忙事莫参差，各梦同床暗发嗟。相值一欢难把玩，摩头输子看京华。
元夜滕王阁酌陆宁州陈武宁陈南昌诸丈
苏升（明代）

家家火树满城春，樽酒凭高入望新。锦浪半含灯色涌，轻风还望柳条频。

论文千载应推陆，下榻当年亦有陈。此地独怜经几烬，不堪重问阁中人。
过般若寺纳凉
欧阳澈（宋代）

火云亭午欲烧空，避暑联翩过梵宫。磬韵唤回蝴蝶梦，巾纱立梵芰荷风。

竹林道客欲长往，河朔高人兴未穷。谁似汤休能处病，索诗吟笑慰相逢。
时宰生日诗三十绝 其二十六
周紫芝（宋代）

葆旅占星固异常，闽山竹秀米千囊。天公已遗鸾凤食，便恐双飞入建章。
赋得文杏梁 其二
区大相（明代）

文杏梁，赵女昭阳殿。绮闼十二重，琼檐语双燕。春风桃李花，花前岁岁还相见。
寄君时
彭汝砺（宋代）

我思古人，克诚其心。如陟于高，如临于深。

我处于中，而舍其偏。我弃其零，而取其全。

勿谓道远，我至之难。我勇以前，人孰我先。

勿谓过小，我姑为之。千里之差，始于毫釐。

勇兮勇兮，子我所器。子诚不已，我今所畏。

子能吾取，吾谁之匿。子铭于盘，以视朝夕。
时人为刘毕语
不详（唐代）

刘郎中松树孤标，毕庶子松根绝妙。
到琼州和李参政
胡铨（宋代）

落网从前一念斜，崖州前定复何嗟。
万山行尽逢黎母，双井浑疑似若邪。
行止非人十年梦，废兴有命一浮家。
此行所得诚多矣，更愿从今泛北槎。
灵山寺
林煦（明代）

衣钵真传道独尊，何年镇幻此山门。留衣人去堂犹在，瘗舌坟空迹尚存。

老树笼烟侵岁月，落花啼鸟自朝昏。要知不二门中事，共把残碑细讨论。
朝鲜王京送沈主事内渡
周家禄（清代）

朝鲜旧号高句丽，汉唐文物今为夷。平壤春山空寂寂，汉城秋为何离离。

离离秋为埋宫阙，住尚凄凉况堪别。闽江尽处是家乡，举眼千山万山雪。

昔年文肃初开府，绀幰绿軿秋按部。部民喜迓杜征南，天子遥咨仲山甫。

大星夜坠三江水，身后萧条竟如此。松柏南台何处坟，葛帔西华谁氏子？

扬子江头初识君，天寒落叶正纷纷。同舟万里沧溟水，骑马三韩日暮云。

西风冻滑水原道，失笑相扶玉山倒。围炉屡话十年游，翻箧仍钞百篇稿。

感君意气剧纵衡，心知不言仍有情。谈深岂恨赏音寡，论创惟忧座客惊。

与君身世还相似，道义订交从此始。他乡念旧幸有人，仕不为贫好知止。
题梅
刘璟（明代）

西湖处士骨已槁，高节至今长不老。铁树开花今几年，海水桑田几腾倒。

铁树花何清，知心更有宋广平，我今为尔联芳名。
过银树
董嗣杲（宋代）

买舆过银树，水落见潦迹。
残雪闪斜照，篱落掩鱼泽。
鸟飞山意冥，雁度水光碧。
乘兴觅酒垆，荒市绝肴核。
入暮路程杳，寒皲面颊赤。
时艰人烟稀，终日涉荒僻。
岂独慨风景，亦且倦行役。
茅店投深幽，月明野田白。
早游宝月台望七星岩
张岳崧（清代）

侵晨发城隈，篮舆陟曾阜。朝曦散乌雀，澹霞薄林薮。

依冈一再散，俯池六九亩。密林映石发，澌流涩溪口。

延台循旧术，瞩壁削新剖。阡旭荡平旷，岩云郁昏黝。

青碧嵌巉岩，梵宇杂户牖。于外宫厜㕒，叠复骈指拇。

造物工雕锼，登临得幽眑。归途发遐心，愿从烟霞叟。
赠李映碧先生 其三
汤斌（清代）

向歆嗣经学，彪固续《汉史》。世业重兰台，千秋谁继美。

先生令子贤，载笔石渠里。文藻曜朝华，持论平如水。

众人惊未闻，庭训实尔尔。余也衰朽姿，追随愧迂鄙。

南望东海滨，丹霞明若绮。愿言从执鞭，厕身堂庑底。

恨无鸿鹄翼，翻飞平原里。
旅怀
江为（唐代）

迢迢江汉路，秋色又堪惊。半夜闻鸿雁，多年别弟兄。

高风云影断，微雨菊花明。欲寄东归信，裴回无限情。
丙午春京城围解口号
张元干（宋代）

戎马来何速，春壕绿自深。
要知龙虎踞，不受犬羊侵。
九庙安全日，三军死守心。
傥为襄汉幸，按堵见於今。
感春十三首
张耒（宋代）

夜醉朝未醒，披衣步南堂。
折彼晓树花，嗅此凝露香。
好鸟鸣我林，声如韵风篁。
娟娟屋外杏，顾我如窥墙。
物色岂不好，人情独何伤。
思我二三子，各限天一方。
无鬐不可游，无羽不可翔。
耿耿千里心，箕昴互相望。
结交古所重，义合不能忘。
离别可奈何，还归举予觞。
杨岐和尚赞
释清远（宋代）

闹市竿头呈戏，众眼曾惊。栗棘蒲上横吞，诸方尽畏。

宜阳秀水，萍实杨岐。雨过云横，天高地下。
送黄户曹
刘克庄（宋代）

拂榻迟居久，今才问戌瓜。
海乡真佛国，府主似包家。
友喜吟添稿，胥惊判有花。
笋柑妙天下，长铗不须嗟。
闻郑生死丰沛舟中二首 其二
李梦阳（明代）

客榇收丰沛，归舟渺越吴。扶持有令弟，书剑付遗孤。

墓草亲朋隔，山松旧业芜。当年走马地，魂绕孝王都。
吴三桂系马椿
黄兆麟（清代）

濞王遗迹渌江涯，嶪巀危椿绕古霞。此处山中曾系马，当年井古欲鸣蛙。

寒烟十里闻啼鴂，灌木干寻噪晚鸦。鱼足昔时成窃据，至今甲胄在长沙。
无客
郭祥正（宋代）

病久人情厌，经旬客不来。帘因风力卷，门待月华开。

柳上新蝉咽，城头暮角哀。劳生随物化，孰免葬蒿莱。
子湖有狗上取人头中取人心下取人足
释慧远（宋代）

子湖有狗取人头，大笑长歌出画楼。
落日断霞连岳顶，牧童归去倒骑牛。
同友人寻梵宇
王恭（明代）

清溪一道出寒林，莲宇萧条野树深。无数青山看不厌，白云芳草两同心。
神宗皇帝挽辞五首
张方平（宋代）

羲轩前载远，虞夏信书传。比德皆尊大，惟皇克继先。

五陵同厚地，两曜出高天。制作流方策，忧勤十九年。
发芜湖别同舟诸子
陈邦彦（明代）

度岭爱乡声，联舟况复情。怜君初即次，而我戒孤征。

江折西梁险，天回北极明。未堪离思急，桂酒更同倾。
允迪以羊膏瀹茗饮吕景实景实有诗叹赏仆意未然辄次原韵
刘一止（宋代）

精金不受钏钗辱，瑞草何曾取膏腹。乳花粥西名已非，荐以羊膏何太俗。

山林钟鼎异天性，难遣华腴偶穷独。森森正味苦且严，玉质无瑕谁敢戮。

君家馔林多错本，读罢流涎诳枯吻。故令茗盌变腥膻，远想黄封雪花酝。

呼酪为奴逢彼怒，自惜争雄巧相污。

我宁不饮信我说，独喜君诗有神助。君不见穆家兄弟故可人，概以骨鲠恐异趣。
题杨令藏春坞三首 其二
孙觌（宋代）

汝阳红槿帽，欲挽春风回。不用宝刀截，试看羯鼓催。

玉树日日新，金莲步步开。仍须觅春草，随人处处来。
再和李伯纪舍人韵
陈渊（宋代）

时来将相宁有种，卫青故是民家奴。悬鹑未用叹岁恶，阔网近喜除官逋。

本无得丧任失马，但有言说皆陈刍。从公一饮百壶尽，醉倒不知谁谓吾。
春日田园杂兴
陈公凯（宋代）

世事不挂眼，寄情农圃中。
钥梨术晓雨，杖屐立东风。
芽过验仁胍，浇花墟化工。
独馀真意味，浊酒自烧松。
江南旅情
苏正（明代）

天涯为客久，生计日萧条。
旅况频看月，乡心独听潮。
春归江上早，家在梦中遥。
无限相思意，东风白下桥。
次韵邢敦夫秋怀十首
秦观（宋代）

驱车陟高丘，郤望大梁圻。
驰道入双阙，勾陈连太微。
夷门壮下属，清洛相因依。
美哉吾党士，皋禼良可希。
水龙吟 其二 和吴宪韵，且坚郁孤同游之约
李昴英（宋代）

驿飞稳驾高秋，迎人满目清新景。秋还有色，芙蓉照水，晨妆对镜。

雪卷寒芦，字横过雁，渡浮孤艇。是骚人行处，腔风调月，香满袖、过梅岭。

断岸烟收人静。雨声乾、桐疏枫冷。掀髯独笑，仙翁起舞，卧龙呼醒。

近小阳春，为梅也合，迟迟鞭影。更郁孤、一笑追欢，料得坡翁首肯。
瓶中指甲花初来甚香既久如无之
林希逸（宋代）

胆瓶花在读书床，坐久看来似不香。便比古今求道者，学成却与道相忘。
秋日晚晴怀南山旧游
黄公度（宋代）

霁色孤城外，秋声独树边。
烟云澄远屿，风月渺平川。
寇盗休何日，登临忆去年。
吾曹得疏放，醉墨洒层巅。
送赵令赴江陵
项安世（宋代）

平生所闻赵景明，太阿出匣百壬死。不令赤手□□□，亦合麻鞋见天子。

霜风猎猎鬓毛斑，万里水县菰蒲间。妻儿称屈大夫笑，闭阁正用苏麻顽。

边头有兵人要籍，边头有莱人要辟。名佳实恶君勿信，塞下吏民须荡佚。

检民如苇身如弦，有时白眼对世贤。正尔忽忆诸梁篇，稍事细谨无流连。
家酿酒乡四首 其一
曾几（宋代）

恶怀种种占胸次，俗物纷纷遮眼边。知有醉乡无路入，竹渠昨夜响山泉。
仿圣俞月出断岸口二首 其一
赵秉文（金朝）

末伏暑尚在，雨点落未落。梦觉起视夜，缺月挂屋角。
九月初吉永嘉苏太古同游金华洞夜宿鹿田寺用
金履祥（宋代）

携手登山处，山高风露寒。
共来岩壑里，别去海云端。
意重言难足，更深语未阑。
相期最高处，志见两俱安。
再次韵谢之
邓肃（宋代）

昌黎论佛骨，南行气亦壮。
卖书请镂玉，却起北归望。
香山最风流，诗酒事夷旷。
那知闻琵琶，泪溅九江浪。
此身苦海中，风波随荡漾。
妄见分南北，无乃眼中障。
嗟我果何人，楚狂本天放。
外物不须论，有身今已长。
斥归水云乡，日醉莲花酿。
茗饮过陆羽，禅悦得文畅。
安此更何求，万里脱毡帐。
死生则置之，北邙岂俱瘴。
使君怜我愚，了无逐客怆。
谓我耕白云，不独齐眉饷。
诗来觅欢处，光芒不可仰。
欲醉桃李春，那忧贝锦谤。
赤脚敢云无，社舞非时尚。
侯门列蛾眉，一见吾其傥。
抛砖此当先，积薪君在上。
更为李与苏，两家按新唱。
句
方翥（宋代）

山寒一杯酒，岁晚两穷人。
放步山根梅梢一花奇甚
韩淲（宋代）

老去情怀触景移，意行何地不吾诗。小园雨后将飞雪，探得梅花第一枝。
拟长沙过贾谊宅·其一
徐熥（明代）

怜君谪宦楚江来，门外湘波日夜回。
废井年深生乱草，古墙春尽长荒苔。
猿声似诉孤臣恨，马首空劳过客哀。
此地无须叹寥落，长安甲第亦成灰。
闲居杂兴三首
高翥（宋代）

开门遣蛮童，买花供铜佛。
春风随花来，为我一披佛。
风和花气清，下帘休放出。
回施佛因果，供此老诗骨。
四料简·夺境不夺人
释正觉（宋代）

厌余客路忽思家，鬓发春饶尽雪华。
月底路歧通著脚，归心未稳隔烟霞。
送广东宪
刘克庄（宋代）

疏屡循墙诏屡催，绣衣安得更徘徊。
直从象窟埋轮去，曾向龙墀折槛来。
度岭尊尧心未已，登台叫舜首频回。
遥知行橐无南物，驿使归时且寄梅。
山居闻吴客来五羊多是旧游遥有此寄
陈子升（明代）

月冷吴江枫叶声，莼鲈遥慰十年情。旧游半倚生公石，新语重携陆贾城。

麟阁惊心仍草莽，鸡坛回首识肥轻。何当七发开眉宇，秋晚观涛气暂平。
春日小园杂赋
陆游（宋代）

市尘不到放翁家，绕麦穿桑野径斜。
夜雨长深三尺水，晓寒留得一分花。
闷从邻舍分春瓮，闲就僧窗试露芽。
自此年光应更好，日驱秧马听缫车。
李花
李商隐（唐代）

李径独来数，愁情相与悬。自明无月夜，强笑欲风天。

减粉与园箨，分香沾渚莲。徐妃久已嫁，犹自玉为钿。
杜门
宋庠（宋代）

苫宇切郊寰，荆扉度岁关。
宾綦秋藓合，童唱暮薪还。
石上舂粱苦，墙东避世难。
扊扅酋可爨，谁访陋居颜。
寄余秀才
释智圆（宋代）

去秋曾访我，一别又经年。
落日无来信，西风满耳蝉。
头应添素发，诗合有新编。
未可轻丹桂，蹉跎老海边。
春日淇上作
李嘉祐（唐代）

淇上春风涨，鸳鸯逐浪飞。
清明桑叶小，谷雨杏花稀。
卫女红妆薄，王孙白马肥。
相将踏青去，不解惜罗衣。
舟中元夕雨作三首
杨万里（宋代）

道是今宵好上元，新晴白昼雨黄昏。
红灯皎月侬无用，关上船门倒一尊。
闻王吕二公罢郡皆得宫观
邹浩（宋代）

庚子同灾知几人，二公华显独超伦。比闻贬责祠宫去，始信推移运数均。

势冷有官犹是贵，居閒无禄未为贫。须知削籍投荒者，惟望归欤作幸民。
雨中作
陆游（宋代）

社瓮醅香燕子归，阴风吹雨暗郊扉。
疏沟园叟方携锸，采药蛮郊已湿衣。
山雉尾垂冲霭去，水鸡翅重蹋波飞。
凭阑一笑君知否，肺渴秋来势渐微。
和陈相之至日即事二首 其一
王庭圭（宋代）

湖海元龙气宛然，求田问舍语何缘。两京梦断无消息，万里人归有岁年。

岭外梅花愁欲破，云安江水远堪怜。兹辰不预朝阊阖，犹喜山间稳昼眠。
石门留示珍奇两儿
李孙宸（明代）

汝父南归岁五新，汝仍黄吻未成人。官怜薄禄耕难代，架有残成业岂贫。

匹马渐销庾岭雪，双龙遥指帝城春。疏慵报国非吾事，谁为联翩起后尘。
冬日
陆游（宋代）

客至惟清坐，真贫不是悭。
援琴排遣闷，合药破除闲。
引鹤时穿屐，逢梅一破颜。
怪来寒彻骨，夜雪冒南山。
和王应夫见贻六首
曹勋（宋代）

平生政不悟三隅，渐老涂穷志莫摅。
行路又迎新历日，寓怀赖有旧图书。
逢时意可情犹在，多病心阑事昧初。
流落此生何处是，欲从老圃学犁锄。
已晴复阴 其一
许及之（宋代）

漠漠轻阴养絮天，长空跕跕堕飞鸢。东风吹得浮云绽，一片斜阳在晚川。
戏题
李蓘（明代）

一自封书别建章，荷衣常惹蕊珠香。
逢人白眼唱歌去，笑入西玻坡水长。
十五删
释函是（明代）

聊傍云峰共掩关，霜清月白一僧閒。秋风不折凌霄骨，腊雪逾深老鹤颜。

寒涕垂膺怜懒衲，庞眉坐石傲西山。匡庐顶上湖千顷，惭杀当年汉苑还。
十一月十四夜诵康节诗至忆弟三首潸然有感
陈文蔚（宋代）

人生虽是有愚贤，到底天伦只一般。
惆怅同安何处所，不堪岁暮更天寒。
次黯淡滩
郑珞（明代）

落日挂青嶂，舟行次危滩。天影动秋色，溪声生夜寒。

予怀正寥落，复此闻潺湲。抚剑对明月，喟然发长叹。
好事近 丙辰早春得云间张洮侯寅冬所寄书
陈维崧（清代）

春水锦鳞通，忽把故人墨迹。一纸三年才到，讶红笺无色。

当初高宴五茸城，尽江东裙屐。记得傀俄酒态，有琼筵醉客。
寄寿程生爵尊府容庵君七十
湛若水（明代）

吾闻古有为义者，利人不肯拔一毛。又闻徽今有义者，慷慨视如毡上毫。

一朝挥金四百星，千秋名与天泉高。何以作诗为君寿？贤郎折桂不偷桃。
九日亭
林通（宋代）

危顶裁成九日亭，蓬瀛透出海峰青。
满前细菊浮樽酒，四雇凝云簇画屏。
月为情多良夜至，人贪景胜醉魂醒。
风流令尹江山主，此乐同民德已馨。
以诗问谹父病五首
王洋（宋代）

舍南舍北逢秋雨，十日相望不出门。
闻自新凉罢汤熨，祗今含哺弄儿孙。
登泰山 其五
张坦（清代）

对松山绝奇，石立森云关。万状不能名，青锦皆古颜。

松石浑欲化，恍在碧落间。满耳发笙簧，疑有九龙还。

我非求仙人，自喜征尘删。叩关探玉策，转愧心不闲。
和舜明晚雨
朱松（宋代）

一雨平龟坼，层台转小凉。吟羞东野窘，醉想谪仙狂。

湿翠生苔径，馀清袭芰裳。王郎不相顾，扫地静焚香。
高山堂
梁佐厚（宋代）

危巅层阁倚云平，一凭阑干醉魄醒。
霁雨乱山生淡碧，带风寒竹有馀青。
孤猿傍石来深涧，幽鸟冲烟入画屏。
却让高僧占仙境，蓬莱不独在沧溟。
颂古八首
释道印（宋代）

何必不必，方圆曲直。
眉目分明，若为辨的。
影草既随身，觌面当机疾。
一双孤雁忽高飞，两只鸳鸯还独立。
杨畋赴官并州
梅尧臣（宋代）

尝闻地近胡，寒气盛中都。
车马行临塞，关山见落榆。
吴钩皆尚壮，章甫几为儒。
寄谢西曹掾，能吟秀句无。
浣溪沙 春灯谜，词牌六
潘榕（清代）

开遍群英一院中。对花顾影自怜侬。探春人懒步香丛。

遥盼驿梅千里寄，尽拈红豆两心同。好梦上巫峰。
枯骨颂 其二
释怀深（宋代）

皮包血肉骨缠筋，颠倒凡夫认作身。到此始知非是我，从前金玉付何人。
章江信笔
刘黻（宋代）

自从谪向章江上，两饭惟听宝界钟。
尚忆贾生陈痛哭，肯为胡广说中庸。
春风举世知骑鹤，夜雨何人误卧龙。
吾道未嫌拘絷苦，一编炯炯照人胸。
上胡先生
徐积（宋代）

昨夜重思太古音，确然独抱一张琴。因何不听吾夫子，枉被雕虫累到今。
南海陶令送水沉，报以双井茶二首
杨万里（宋代）

沉水占城第一良，占城上岸更差强。
黑藏骨节龙箸瘠，班出文章鹧翼张。
衮尽残膏添猛火，熬成熟水趁新汤。
素馨熏染真何益，毕竟输他本分香。
眼有黑花戏书自遣
欧阳修（宋代）

洛阳三见牡丹月，春醉往往眠人家。
扬州一遇芍药时，夜饮不觉生朝霞。
天下名花惟有此，樽前乐事更无加。
如今白首春风里，病眼何须厌黑花。
休宁朱肖严葺其先大父岐山书为堂藏修之所而
汪炎昶（宋代）

闭门读书非俗人，政使未见儿倾心。
斑窥已骇文彩异，流长要倾根源深。
松比灵椿健霜骨，草连玉树辉庭阴。
岐山紫阳近相接，逸乡流入花间琴。
送梓州周司功
杨炯（唐代）

御沟一相送，征马屡盘桓。言笑方无日，离忧独未宽。

举杯聊劝酒，破涕暂为欢。别后风清夜，思君蜀路难。
闲居
白居易（唐代）

肺病不饮酒，眼昏不读书。端然无所作，身意闲有馀。

鸡栖篱落晚，雪映林木疏。幽独已云极，何必山中居。
送洞霄宫王文玉学士归吴
苏颂（宋代）

仙都补吏向天涯，归棹南游事事嘉。
冬课洞庭千户橘，春尝石事一枪茶。
蓬山厌直抛铅摘，公府伤离念棣华。
二纪编酬老朋伴，何时相逐访烟霞。
寓京口四首答汤菊庄兼简分司郑料院·甘露寺
武衍（宋代）

二雄曾向此般还，鼎立功名各未安。
留得坐时顽石在，至今人尚说曹瞒。
示圭上人
韩驹（宋代）

自识云门老，经时水石间。尚嫌闻法少，随度七闽山。
绝胜亭
程公许（宋代）

入眼江郊杜集中，胜游何必恨匆匆。模糊树木丹青古，诘曲汀沙篆籀工。

昏晓之分含一气，乾坤底处是全功。西南佳境冥搜遍，总合亭前立下风。
马伏波墓
祝德麟（清代）

飞凤山南野草秋，鸢声长啸使人愁。威灵铜柱先诸葛，潦雾蛮人愧少游。

马革有情尸可裹，云台无命象难留。满坟薏苡离离实，还拟明殊几斛收。
湖边
崔复初（宋代）

西子湖边水正肥。鸳鸯双浴湿红衣。
蜻蜓立在荷花上，受用香风不肯飞。
赠俞竹心
林泳（宋代）

避雨君平肆，相亲一笑边。
我歌大司命，君说小行年。
倾盖多豪贵，掀帘半醉眠。
自言谋竹隐，聊觅印山钱。
双峰歌
允祺（清代）

剑台北望得双峰，巍然耸出青芙蓉。彼此相依殊回绝，参差并峙何玲珑。

枯藤屈曲蟠其上，仰看体势如虬龙。径仄岂容樵牧至，石高时见云霞封。

就中瀑布倚空泻，淙淙声应千林松。游人到此奇绝处，顿令洞目开心胸。

倚树徘徊不能去，泠然暮色无行踪。青沟此去知不远，禅关未见先闻钟。
赠寇国宝三首
陈师道（宋代）

虎子堕地气食牛，雀儿浴处鱼何求。
可奈我衰才亦尽，正须二子与同游。
骊宫高
白居易（唐代）

高高骊山上有宫，
朱楼紫殿三四重。
迟迟兮春日，
玉甃暖兮温泉溢。
袅袅兮秋风，
山蝉鸣兮宫树红。
翠华不来岁月久，
墙有衣兮瓦有松。
吾君在位已五载，
何不一幸乎其中？
西去都门几多地，
吾君不游有深意。
一人出兮不容易，
六宫从兮百司备。
八十一车千万骑，
朝有宴饫暮有赐。
中人之产数百家，
未足充君一日费。
吾君修己人不知，
不自逸兮不自嬉。
吾君爱人人不识，
不伤财兮不伤力。
骊宫高兮高入云，
君之来兮为一身，
君之不来兮为万人。
与梁少仲陈孔信苏叔大游石虹湖
欧大任（明代）

几席临漪晚，平湖水槛开。峡从明月坼，溪自郁洲来。

鸡犬迷秦路，荆榛入汉台。高阳虽已醉，骑马尚能回。
避虏入洞庭
孙锐（宋代）

朔风一夜渡江村，北望云飞不忍言。
仙隐老寻双橘柚，避秦人爱小桃源。
烟波乱逐鸱夷舸，烽火遥腾马偾辕。
闻道此山真福地，不知何处更离魂。
送杨可及第还乡
梅询（宋代）

君恩兼喜拜维桑，路入家山道更光。
春色殿前初脱白，秋风陇更见焚黄。
偏留名纸呼先辈，喜著蓝袍到故乡。
科第孝思俱已遂，却经剑栈莫凄凉。
初得叔云十一兄书即步见赠原韵
周维德（清代）

廿载离乡百不如，一朝身傍谪仙居。未逢锦字来芸阁，先见文星耀敝庐。

晓漏应趋青琐闼，夜窗想草紫泥书。左芬久负难兄望，惭愧无才继大家。
望海潮 发高丽作
赵可（宋代）

云垂馀发，霞拖广袂，人间自有飞琼。三馆俊游，百衔高选，翩翩老阮才名。银汉会双星。尚相看脉脉，似隔盈盈。醉玉添春，梦云同夜惜卿卿。离觞草草同倾。记灵犀旧曲，晓枕馀酲。海外九州，邮亭一别，此生未卜他生。江上数峰青。怅断云残雨，不见高城。二月辽阳芳草，千里路
离合转韵寄常父
孔平仲（宋代）

舒州寄官舍，舍在潜峰下。密迩豫章城，山川无十程。

音书常络豫，日日通消息。况复多唱酬，兄埙弟竽笛。

秋风鸣竹林，火退避新金。怅望南来雁，长年空此心。
次韵胡汝明 其三
葛胜仲（宋代）

轻阴池馆润无尘，骨醉簪花任笑人。先向孤芳一倾倒，明朝更浥上都春。
呈梦锡节推林思永察推
孔平仲（宋代）

崎岖寒苦远腾装，喜得高才共此方。当以清谈销日月，更将和气敌冰霜。

堂前绛帐惭容迹，幕下红莲幸借香。閒夕肯来相伴否，小窗残烛厌更长。
丙申八月作
王安石（宋代）

秋风摧剥利如刀，漠漠昏烟玩日高。
眼看南山露崖窾，心随东水转波涛。
归期正自凭蓍蔡，生理应须问酒醪。
还有诗书能慰我，不多霜雪上颠毛。
次尹立大韵 其一
陈泰（元代）

有力聊供世，无家却累亲。独怜为客意，每向故人真。

枕簟风光入，林塘晚色新。一尊谁与共，愁极好生春。
句 其一
赵令畤（宋代）

我识之无常缩舌，君能竞病且低头。
出家时答伯兄见虚
生庵（清代）

辽东白鹤归来日，不记人间几岁华。庭内已分连理树，堂前须种解忧花。

相思频寄云中雁，得句空镂江上沙。欲觅当前乾净土，可知安养是吾家。
再出郊坛视牲王正十日早于华盖殿复命
陆深（明代）

九天风物丽春阳，来自南郊夜未央。龙驭遥传香袅袅，鹓行时送佩锵锵。

步依玉砌雕阑绕，立近珠帘绣带长。华盖极天悬法象，此身真到白云乡。
次韵孔学士密云龙茶
苏颂（宋代）

精芽巧制自元丰，漠漠飞云绕戏龙。
北焙新成圆月样，内廷初启绛囊封。
先春入贡来千里，中使传宣下九重。
自省何功蒙上赐，青蒿应为倚长松。
寄漫客汪子美兼简竹牖东美
吴锡畴（宋代）

雁断无书到笔峰，暮云空自满江东。
漫郎一片襟期杳，子美三江习气同。
身外有赀惟老砚，竹边无价是清风。
何时共听檐花雨，小醉微吟夜烛红。
秋晚杂兴
方一夔（宋代）

白藕花残暑气收，凭高更欲上层楼。蒹葭淅沥水天晚，禾黍高低风雨秋。

鸡瓮豕零更佐使，狗屠狐叫或王侯。世间万事祇如许，莫把閒愁枉白头。
缘识
宋太宗（宋代）

民间天上事，通理一言之。
仙积千年寿，人终百岁期。
礼容分次第，泛爱别尊卑。
福业有轻重，那堪乱作为。
追感
金泽荣（清代）

半夜狂风海上来，玄冬霹雳汉城摧。朝衣鬼泣嵇山血，犀甲天悭范蠡才。

炉底死灰心共冷，天涯芳草首难回。兰成识字知何用，空赋江南一段哀。
句
钱厚（宋代）

暮霭不知天远近，閒云休碍月升沉。
明白庵六首 其四
释德洪（宋代）

瑞鹿吾所慕，勇决敢不勉。夜来归梦清，疑在啼猿巘。
和门字韵呈娱
徐庸（明代）

荣辱升沉岂足论，自穷经史在朝昏。老夫肯负平生学，献策定登金马门。
读灵源自作志铭
释德洪（宋代）

今年九月十有八，清净法身忽衰飒。生死鹘崙谁擘破，披露梦衰根境法。

无生塔成自作铭，人言无亏宁有成。一切法空尚曰座，此塔安得离色声。

障云方增佛日晚，长嗟更失人天眼。但馀荷负大法心，乞与丛林照古今。
水龙吟 细字韵 元草堂诗余卷中
周景（元代）

人生能几相逢，百年四海为兄弟。旧时青眼，今番白发，年华陨弟。春更无情，抛人先去，杨花无蒂。况江程渐短，别期渐紧，须重把、兰舟系。幸自清江如带，指黄垆、流莺声细。沧波如许，平芜何处，明朝迢递。何预兴亡，不如休去，墙阴挑荠。且相期共看，蓬莱清浅，更三千岁。
游长寿庵集爱莲亭和何文起韵 其二
李之标（明代）

总为乘凉夏日游，无风此地亦云流。山藏宝界森森閟，客到禅堂事事幽。

尝对上方浮泗磬，更饶静藏素瓷瓯。拚留斟酌僧家味，未羡青龙竹叶舟。
赠陈生
胡寅（宋代）

茅容杀一鸡，留半置庋板。
奉亲须肉味，对客但蔬饭。
仲由身负米，岂雇人嗤莞。
参乎三釜乐，不羡千金产。
古今履诚信，薄俗行苟简。
竞敲声利关，汲汲组绶绾。
指兹为显荣，于义遑复拣。
贤如郭林宗，尚负牲牢赧。
孝衰百行失，岂特厚宾馔。
为人在我尔，谁以力自限。
今君修古道，田土亦未昄。
带经已能克，扶耒意无撊。
似闻民一稔，銍艾工日僝。
茂筠为载具，泛壑出{左山右蹇}{左山右产}。
旭家鱼菽美，愉婉已在眼。
君非沮溺流，文字富编撰。
中扃务恬息，外慕正除划。
晚交慰荒芜，切磋兼瑟僩。
何时还过我，望望车有栈。
梅花开正繁，飞雪待浮盏。
谪居黔南十首
黄庭坚（宋代）

冥怀齐远近，委顺随南北。
归去诚可怜，天涯住亦得。
登粤秀山 其二
孙勋（明代）

负郭青山策杖来，暮林红叶杂莓苔。天涯王气盘桓入，世上雄图指点开。

烟雾直饶眠豹泽，风云疑是画麟台。凭君好藉金闺质，换取银鱼早续杯。
和坡仙寒食诗
张雨（元代）

寒食今年二月晦，又分新火到厨烟。碧桃花落閒谁埽，白苧衣厨老更便。

发箧但馀金薤墨，考年正在玉堂编。大书绝类颜光禄，小字骎骎逼墓田。
送李杍黟县
方回（元代）

黟县小桃川，年来异昔年。
民间何所苦，兵后最堪怜。
石墨湮深井，秋坑斸废田}。
喜闻新令尹，清白有家传。
孝若留饮短歌
吴梦旸（明代）

絺洲之上何所为，向君索酒酒勿迟。
今夜不醉今何时，虚檐烛短风雨苦。
君属我歌君可舞，座中无言心各许。
主人胡不进乐方，语及丧乱哀国殇，使我罢酒色不扬，更
欲片言追大雅，数十年来谁作者，朱丝无声双泪下。
君不见吴生轻作万里人，五年三踏长安尘，明朝告别无可
陈。
我道今人贤，将恐君掩耳。
我道古人贤，不知古人死。
但愿君家有酒吾且止，眼中依依二三子。
夜观海棠用故烧高烛照红妆韵七首 其三
王立道（明代）

春色新裁蜀锦袍，看来宛转避兰膏。当庭欲语空凝伫，红露满枝明月高。
次韵张提刑送行六绝
洪咨夔（宋代）

了无薏苡可囊珠，解事家人气甚都。
日试西川煎茗法，半投白垩半鸡苏。
题伍子胥庙壁
唐寅（明代）

白马曾骑踏海潮，由来吴地说前朝；
眼前多少不平事，愿与将军借宝刀。
颂古二十四首
释宗演（明代）

今朝已是三月半，到处桃花开烂熳。
多少游人眼不开，灵云一见疑情断。
挽建水牧刘武功
涂大辂（清代）

锦江洗濯玉冰姿，早拟鸳班立凤池。万里薄游今梦幻，一生节义几心知。

无家杜甫投荒日，有恨宾王落发时。屏海云龙归去后，忠魂应复绕峨嵋。
寒食乐词
蔡襄（宋代）

皇州令节已藏烟，帝渥乘时锡广筵。
和气去添春色重，恩光来助日华鲜。
千声凤吹朱门里，一番花香谷雨前。
更喜簪裳嘉宴日，亲逢干羽治平年。
次韵王介甫金陵怀古四首 其一
刘攽（宋代）

虎踞群山带绕江，为谁为国为谁降。高台麋鹿看无数，废沼凫鹥去自双。

万里朝云随逝水，百年西月过虚窗。白门酒美东风快，笑数英雄尽一缸。
西邻桑间有隙地从可五丈其横五分之一荒蔓瓦
郑刚中（宋代）

荒园茅塞闭墙隈，多谢西邻借我开。
力课顽僮移断甓，小通幽径养苍苔。
种云无处容桤木，遮日聊须买竹栽。
十亩故乡松与菊，不须便望主人回。
眉峰碧·蹙破眉峰碧
佚名（宋代）

蹙破眉峰碧，纤手还重执。镇日相看未足时，忍便使、鸳鸯只！
薄暮投村驿。风雨愁通夕。窗外芭蕉窗里人，分明叶上心头滴。
晓发平桥三首 其二
弘历（清代）

十里刚过亦放晴，觐光黎庶夹河迎。曾何解泽苏闾闬，惭愧同声感戴诚。
玲珑四犯 自制凤凰衣萤灯
顾太清（清代）

腐草为萤，爱几处辉辉，花底池畔。拍手儿童，争扑素罗纨扇。

偏畔巧入疏帘，暗度过、镜奁书案。点画屏、高下飞遍。

比似柳花轻便。

练囊不为吟诗剪。慢兜来、冷光成片。一丸挂向纱帷里，留待更深看。

最好梦乍回时，明灭影、残灯分焰。听小窗微雨，更不避，风吹乱。
雨中泛舟南郊听江君长弦歌次家茂初韵
李流芳（明代）

箜篌筝阮变新声，韵入三弦分外清。遣病每思君一曲，停杯偏觉我多情。

缠绵未敢施银板，掩抑还宜合凤笙。弹向船窗乱风雨，闇泉惊瀑一时鸣。
送刘伯宣尹松江府五首 其二
俞德邻（宋代）

宦途昏抹漆，达士久悲丝。汲直世多忌，父清人不知。

隆污俱合道，行止要随时。富贵真槐蚁，千年看鼎彝。
送贺子返维扬兼寄宋子 其一
屈大均（明代）

为有贪泉好，番禺盛客游。海将珠母徙，天以石人留。

寂寞劳相慰，欢娱得一秋。不堪挥手别，怅望是扬州。
吊朱二亭
姚鼐（清代）

吾年垂七十，四海故人少。东望每思君，如立云霞表。

往昔朱子颍，豪才起燕赵。向我道君才，五言几谢朓。

子颍贫无食，子亦家集蓼。相从邗沟曲，吟和觞清醥。

我时隔京师，想见姣人僚。丙申至江都，遂得访窈窱。

其时子颍贵，冠盖颇丛绕。君顾无所干，陋巷闭门悄。

扣阖就谈诗，但觉风袅袅。舟乏仲举同，书绝巨源嬲。

独荷时见阿，累投珠玉皛。惜哉近子舍，摄提仅三肇。

我归子颍罢，旧迹如逝鸟。一别二十年，中未脱尘扰。

澄怀实愧君，高与秋旻杳。子出谅不能，吾游尚可绍。

行当一相就，帆挂横江淼。昨得郎君书，已设韬练旐。

岂但悲友生，问道苦不了。君疾正月初，一榻儿女绕。

呼与告逝期，屈指七日劋。届时一笑亡，何尝贰寿夭。

衔哀远吊君，谅为君所小。那复弄毫翰，繁词报刘沼。
寄上泉州许参政福州薜端明谪居
徐玑（宋代）

性懒修书苦，题诗寄海滨。
闽中今乐地，迁客旧名臣。
乍嚼槟榔涩，初餐荔颗珍。
园林春易老，乡岸雨难匀。
世虑千峰静，时贤一聘新。
闲居寻钓石，朝晚待归人。
观音像赞二首 其二
释清远（宋代）

旷大劫来不虚妄，言言故得皆真实。应念蒙光迅电飞，寻声救苦奔风疾。

千章万句离文字，异韵殊音垂秘密。现相宣扬遇此时，见闻颖脱欣今日。
乐府变十九首 其七 钦䲹行
王世贞（明代）

飞来五色鸟，自名为凤皇。千秋不一见，见者国祚昌。

飨以钟鼓坐明堂，明堂饶梧竹，三日不鸣意何长。

晨不见凤皇，凤皇乃在东门之阴。啄腐鼠，啾啾唧唧不得哺。

夕不见凤皇，凤皇乃在西门之阴。媚苍鹰，愿尔肉攫分遗腥。

梧桐长苦寒，竹实长苦饥。众鸟惊相顾，不知凤皇是钦䲹。
陪留宰游灌溪回饮县圃六绝
王炎（宋代）

泥融紫燕欲营垒，日暖黄蜂争取花。
试向静中观物化，蒲团相对坐僧家。
又次韵五首 其二
释德洪（宋代）

智识不到处，言诠路绝时。欲藏还露骨，叶带更多歧。
二月二十六日偶书
强至（宋代）

旧年把酒对花频，酒气花香日傍人。
今岁酒疏花未见，惟将感泪湿青春。
从军行 其五
罗颀（明代）

冒暑行山阿，日赫草木焦。溪兽苦炎热，独行向我号。

南望建岭巅，嵬嵬一何高。暖炽白日融，冈阜自不毛。

持谢邦族间，远役无乃劳。
许顺叔自吴门入蜀无所遇复游楚访余秋夜邀酌钟楼话旧漫赋
邓云霄（明代）

吴楚相期动隔年，重逢怀抱转凄然。悲秋已过黄花节，按曲新凄白苧篇。

万里烟波冯子铗，一床书画米家船。湖南山水堪图咏，知汝行囊有蜀笺。
泛水曲
曹勋（宋代）

春服仅能试，荷小未成莲。
画舫维青幄，平波幂素烟。
暖日薰花气，新萍点翠钿。
歌吹浮天上，旌旗转座前。
促妆留晚景，续酒载归船。
前驱戒津吏，除道候江壖。
题周子中司户乘成台三首
杨万里（宋代）

先生无劓何须补，上到乘成尽放怀。
松树尚堪驱使在，为公一一捧诗牌。
咏南岳径松
狄焕（唐代）

一阵雨声归岳峤，两条寒色下潇湘。

客吟晚景停孤棹，僧踏清阴彻上方。
补遗
冯幵（清代）

左顾余情到酒边。湖山佳处亸吟鞭。婴伊软说嫩凉天。

风雨茜窗消宝篆，蕙兰芳意托琴弦。凭君木石亦缠绵。
苦雨过玄妙池观莲
张埴（宋代）

门外似攻蠹，几间如绝机。飙车何处去，汗马是谁归。

此日炎炎极，吾身往往非。有时同白羽，无语立红衣。
送过钲用夏方伯韵
邵宝（明代）

七月潮江接淼茫，送君孤棹过闽阳。倚天奇石高堪仰，载道清风暑不伤。

藩省右枢还左辖，弟兄秋酌似春觞。月明夜夜看南斗，下有文星对远望。
题芦雁绝句十八首 其六
王夫之（明代）

簇簇霜花覆浅滩，荻根蒋叶一江寒。秋声彻夜惊鸥鹭，筝柱参差不忍弹。
奉和圣制度潼关口号
张九龄（唐代）

嶙嶙故城垒，荒凉空戍楼。
在德不在险，方知王道休。
五泄禅寺
杨杰（宋代）

祖师平昔拨云开，一榻灵秋一石台。青玉成围千嶂合，黑龙分势五溪来。

禅心不动澄潭月，俗耳常惊静夜雷。却笑兴公游未到，祇将佳句赋天台。
菩萨蛮
曹勋（宋代）

花飞零乱随风舞。花梢犹带虚檐雨。帘幕映黄昏。江天日暮云。

有人楼上望。生怕褰虚幌。冷落对炉薰。一春常怨春。
九日宴集懋社十首 其九
瞿士雅（清代）

从古无如此会荣，鲈鱼鲜美称莼羹。

江天极目澄秋景，菊圃初开耀晚英。青女素娥俱耐冷，丹心绿酒一时倾。

眼前便是神仙事，何必崎岖上玉清。
梅花
张玉娘（宋代）

潇洒石池边，清标出自然。东风零乱后，蜕甲玉蜿蜒。
释奠于学和刘判官韵
吴芾（宋代）

忆昔未冠随亲庭，采芹曾挹泮水清。
仰高先圣空有志，逮仕才能脱白丁。
三釜及亲虽可喜，抗尘不复论书史。
旧游恍若一梦中，十载何期两来此。
惭无善政及邦人，况负平生道德心。
再瞻庙像直汗下，正恐不为神所歆。
朝来俎豆敬通灵，幸赖贤僚赞礼成。
更勤佳句愧盛意，敢与前贤齐令名。
词场自顾非元帅，白发星星徒满戴。
尚期君与振斯文，休嗟莲幕淹三载。
虞美人（族兄无言召）
刘一止（宋代）

浪花云叶交加舞。身近青冥路。天知此客解骑鲸。今夜一江明月、送行行。

从今直上鳌峰去。应记经行处。莫将险语乱江声。却怕月中高卧、彩虹惊。
逍遥咏
宋太宗（宋代）

昆仑山上聚神仙，羽驾争行意不偏。
积雪远看欹下界，巅峰高不涌流泉。
真空的实难堪比，异景皆从造化迁。
秘密岂教容易辨，玄中之外更深玄。
绕佛阁 其二 送砚谷之松江，用前韵
程颂万（清代）

倦尘袂敛。晴外柳系，骢路公馆。桥下篷短。怨春去隔，江帆对楼幔。

钱樽畏满。痕晕鬓老，回照花远。歌意微婉。挂愁半塔，吴灯占沧岸。

胜集故欢夕。界烛啼红融雨线。休诧太行，横峰当酒面。

镇绿剪淞恨，归棹如箭。待君重见。只镜里眉攒，烟思撩乱。

拓鹦廊、夜书同展。
汝明以诗谢饷菊次韵二首 其一
葛胜仲（宋代）

千本黄花嫩色深，恍疑春色变家林。禅翁护戒新停酒，小宴无因费百金。
名姝咏
梁锽（唐代）

阿娇年未多，弱体性能和。怕重愁拈镜，怜轻喜曳罗。

临津双洛浦，对月两嫦娥。独有荆王殿，时时暮雨过。
尚书荣拜恩命夤疾中辄课恶诗二首以申攀赞 其一
徐夤（唐代）

明公家凿凤皇池，弱冠封侯四海推。富贵有期天授早，关河多难敕来迟。

昴星人杰当王佐，黄石仙翁识帝师。昨日诏书犹漏缺，未言商也最能诗。
次韵圣谟见寄二首 其一
周紫芝（宋代）

十年悲两京，万骑开幕府。谁知鹿门翁，远引脱罪罟。

吾衰固安用，文字考前古。尚烦金兰交，吊此饥寒苦。

庞公不可见，贱子何足取。
和杨彝甫静妙轩
程俱（宋代）

君家执戟郎，寂寞坠天禄。萧然刘董外，那用相窘束。

居无甔石储，但有书满屋。君今老衡茅，出处异兰菊。

静中独观妙，四达开惠目。中园郁黄华，庭下森翠竹。

饥来索盘餐，小极须睡足。时当叩君门，为问梅子熟。
三品石
曾极（宋代）

一士真能重本朝，中原劲敌是天骄。无情石却登三品，不念忠贤屈下僚。
游水乐烟霞二洞三绝
胡仲弓（宋代）

此是游山第二回，天风吹断洞云开。
人生到处须行乐，不为寻梅亦自来。
山居冬夜喜魏扶见访因赠
许浑（唐代）

霜风露叶下，远思独裴回。夜久草堂静，月明山客来。

遣贫相劝酒，忆字共书灰。何事清平世，干名待有媒。
谢吴公济菖蒲
朱熹（宋代）

翠羽纷披一尺长，带烟和雨过书堂。知君别有臞仙种，容易难教出洞房。